היכל אלכסנדר ניקוליץ'

היכל אלכסנדר ניקוליץ' (בסרבית: Хала Александар Николић), המוכר גם בשמו המקורי היכל פיוניר (בסרבית: Хала Пионир) הוא אולם כדורסל השוכן בבלגרד בירת סרביה. ההיכל נפתח ב-1 ביוני 1973 ותכולתו עומדת על 8000 מקומות ישיבה.

האולם מארח את משחקי קבוצות הכדורסל פרטיזן בלגרד והכוכב האדום בלגרד ונודע באווירה החמה שמייצרים אוהדי הקבוצות במהלכם. כמו כן, האולם מארח את משחקיו של מועדון הנוער אוקק בלגרד.

האולם אירח את שלבי הגמר של יורובאסקט 1975. ב-1977 אירח האולם את גמר גביע אירופה לקבוצות אלופות (שבו ניצחה מכבי תל אביב את וארזה) וב-1998 אירח את גמר היורוקאפ. ביורובאסקט 2005 התקיימו באולם כמה ממשחקי השלב המוקדם של האליפות.

בנוסף למשחקי כדורסל אירח האולם אירועי ספורט גדולים נוספים, כגון אליפות העולם בג'ודו ב-1989, משחקים באליפות העולם בכדוריד נשים ב-2013, ורבע גמר גביע דייוויס ב-2017 (שבו ניצחה סרביה את ספרד).

ב-2016 שונה שמו של האולם והוא נקרא על שם אלכסנדר ניקוליץ', שהיה שחקן ומאמן כדורסל, ונחשב בעיני רבים לאבי הכדורסל היוגוסלבי ואחד מגדולי המאמנים בתולדות הכדורסל האירופי.

ב-2019 עבר האולם שיפוץ מסיבי, החל ממשטח הפרקט ועד ליציעים, התאורה והמערכות הנלוות. במסגרת השיפוץ הורחבה גם תכולתו של האולם, מתכולתו המקורית של מעט פחות מ-6000 ל-8000.

פרט למשחקי הכדורסל ואירועי ספורט אחרים, מתקיימים מעת לעת מופעי מוזיקה ובין היתר הופיעו בו דיפ פרפל, אריק קלפטון, 50 סנט ועוד.

קישורים חיצוניים

קצרמר אצטדיונים ומתקני ספורט
בלגרד: ספורט
פרטיזן בלגרד (כדורסל)
אולמות כדורסל בסרביה
הכוכב האדום בלגרד
בלגרד: מבנים